Gabrielle Thomas

Gabrielle "Gabby" Thomas (s. 7. joulukuuta 1996) on yhdysvaltalainen yleisurheilija, joka kilpailee pikajuoksuissa.

Thomas saavutti vuodelle 2021 siirretyissä Tokion olympialaisissa pronssia 200 metrin juoksussa ajalla 21,87 ja hopeaa 4 × 100 metrin viestissä. Runsas kuukausi aiemmin hän juoksi Yhdysvaltain olympiakarsinnoissa 200 metrillä ajan 21,61, jolla hän nousi siinä vaiheessa maailman kaikkien aikojen tilastossa toiseksi. Hän sijoittui olympiakarsintojen 100 metrillä viidenneksi ajalla 11,15 juostuaan välierissä myötätuulessa ajan 10,95 ja alkuerissä tilastokelpoisen ennätyksensä 11,00. Hän on voittanut Timanttiliigan osakilpailun Lausannessa vuosina 2018 ja 2019, Dohassa vuonna 2022 ja Pariisissa 2023.

Thomas saavutti Budapestin MM-kilpailuissa 2023 hopeaa 200 metrillä ajalla 21,81 sekä juoksi kolmannen osuuden kultaa voittaneessa Yhdysvaltojen pikaviestijoukkueessa.

Thomas on voittanut Yhdysvaltain mestaruuden 200 metrillä vuosina 2021 ja 2023, jolloin juoksi voimassa olevan ennätyksensä 21,60.

Lähteet 

Yhdysvaltalaiset pikajuoksijat
Yhdysvaltalaiset olympiamitalistit
Vuonna 1996 syntyneet
Elävät henkilöt